text: Familie fik stjålet tre biler
  30 marts 2012 kl. 08.44
  En familie i Vejle fik i nat stjålet tre biler. Da tyvene stak af med bilerne, ramlede de ind i naboens bil.
  I nat huggede tyve tre bilnøgler i en villa i Vejle.
  Med dem kunne de stikke af i familiens tre biler - en Alfa Romeo 159, en Fiat Punto og en Audi TT.
  I flugten påkørte Alfa Romeo'en naboens Peugeot, skriver Vejle Amts Folkeblad.
  Et kvarter senere blev en taxa udsat for en hasarderet overhaling. Det var Fiat Punto'en, der kort efter kørte ind i et stendige. 
  Dramaet sluttede foreløbigt, da beboerne i en villa i Bredballe tidligt i morges vågnede ved, at en 18-årig kvindelig tyv listede rundt i deres stue.
  Hun blev anholdt, og politiet oplyser, at hun var en af biltyvene.
  